Sevdiyim camahn çünkü görəməm
Sevdiyim camalın çünkü görəməm 
Çıxmasın xəyalın dili-şeydadən. 
Haqqı-payə çünki üzlər sürəməm 
Alayım peymanın badi-səbadan.

Kəbud çeşmi-birəhm etdi nigahın, 
Aşiqlərin göyə çıxardı ahın.
Sordum gərdənindən zülfi-siyahın, 
Bir cavab vermədi ağdan-qaradan.

Sevdiyim bəndənə düşərsə xidmət, 
Qapında qul olmaq - canıma minnət.
Görə idim səndə buyi-məhəbbət 
İstədiyim budur sən bivəfadan.

Nədima, hüsnünə olmuşdur aşiq, 
Öylə bir aşiq ki, qəvlində sadiq.
Kəramə nə qədər deyilsə layiq 
Ar etməz əfəndim, şahlar gədadan...
Qoşmalar